Rokiškio rajono savivaldybės tarybai

**TEIKIAMO SPRENDIMO PROJEKTO „DĖL GLOBOS CENTRO VEIKLOS, VAIKO BUDINČIO GLOBOTOJO, PROFESIONALAUS GLOBĖJO VYKDOMOS PRIEŽIŪROS ORGANIZAVIMO ROKIŠKIO RAJONO SAVIVALDYBĖJE TVARKOS APRAŠO PATVIRTINIMO“ AIŠKINAMASIS RAŠTAS**

2021 m. liepos 30 d.

Rokiškis

**Sprendimo projekto tikslai ir uždaviniai.**

Tikslas: savivaldybė, norėdama sudaryti sąlygas vaikams, netekusiems tėvų globos

augti saugioje ir jų raidai palankioje, šeimai artimoje aplinkoje, jei laikinai ar nuolat nėra galimybės jiems augti su tėvais ar būti įvaikintiems, siekia skatinti vaikų socialinę globą šeimoje, pagalbos socialinės rizikos vaikui prieinamumą, plėsti socialines paslaugas vaikams ir šeimoms, teikia tvirtinti Globos centro veiklos, vaiko budinčio globotojo, profesionalaus globėjo vykdomos priežiūros organizavimo Rokiškio rajono savivaldybėje tvarkos aprašą.

 Uždaviniai: stiprinti budinčių globotojų teikiamas paslaugas, įdiegti profesionalių globėjų

 (rūpintojų) pagalbos likusiems be tėvų globos vaikams sistemą. Plėsti trumpalaikės pagalbos (laikino atokvėpio) paslaugų prieinamumą likusiems be tėvų globos, taip pat patiriantiems socialinę riziką vaikams.

**Teisinio reguliavimo nuostatos.** Lietuvos Respublikos socialinės apsaugos ir darbo ministro 2018 m. sausio 19 d. įsakymas Nr. A1-28 „Dėl Globos centro veiklos ir vaiko budinčio globotojo vykdomos priežiūros organizavimo ir kokybės priežiūros tvarkos aprašo patvirtinimo“ (aktuali redakcija nuo 2021-06-12) (toliau – Tvarkos aprašas).

 **Sprendimo projekto esmė.**  Siekiant sudaryti kuo palankesnes sąlygas be tėvų globos likusiam vaikui augti šeimoje, šiuo aprašu siūloma patvirtinti globos centro funkcijas, kuriose detalizuojamas centre dirbančių specialistų pagalbos globojamiems vaikams ir jų globotojams koordinavimas ir teikimas, globos centro veiklos kokybės priežiūra. Dauguma nuostatų sutampa su paimta iš neseniai ministerijos patvirtinto Tvarkos aprašo. Rokiškio rajono tarybos sprendimu globos centro funkcijas vykdo Obelių socialinių paslaugų globos centras (toliau – Globos centras). Iki šiol be tėvų globos likusiems mūsų rajono vaikams paslaugas teikė budintys globotojai arba vaiko globa (rūpyba) būdavo suteikiama giminaičiams ar asmenims, su vaiku susietiems emociniais ryšiais. Šiuo sprendimu siūloma įdiegti profesionalių globėjų pagalbos sistemą. Profesionalaus globėjo pasirengimas globa rūpybai analogiškas kaip ir budinčio globotojo: jie turi atitikti Civilinio kodekso globėjams keliamus reikalavimus, išklausyti globėjų (rūpintojų), budinčių globotojų, įtėvių, bendruomeninių vaikų globos namų darbuotojų mokymo ir konsultavimo programos (toliau GIMK) mokymus, gauti teigiamą atestuotų asmenų išvadą dėl pasirengimo vaiko globai (rūpybai), jie veiklą vykdo pagal individualios veiklos pažymą, sudarę su Globos centru bendradarbiavimo ir paslaugų teikimo sutartį. Tačiau budintis globotojas gali globoti vaiką tik laikinai: vienerius, išskirtinais atvejais - pusantrų metų, o profesionalus – nuo vaiko patekimo į šeimą iki pilnametystės. Profesionaliam globėjui, kaip ir budinčiam globotojui, už paslaugų teikimą siūlome mokėti vienodo dydžio atlygį. Skirtumas: budinčiam globotojui atlygis mokamas net ir tuo metu, kai jis neprižiūri vaikų. Tuo tarpu profesionaliam globotojui laukimo laikas nenumatytas. Atsižvelgiant į Socialinės apsaugos ir darbo ministerijos reikalavimus, siūlome patvirtinti šiuos įkainius:

|  |  |  |  |  |  |  |
| --- | --- | --- | --- | --- | --- | --- |
|  | BG lauki-mo metu  | BG, PG prižiūri 1 vaiką | BG, PG prižiūri 2 vaikus | BG, PG prižiūri 3 vaikus | BG, PG prižiūri kūdikį ar paauglį nuo 12 metų, ar neįgalų vaiką | Lėšos  |
| Atlygis (MMA) | 1 | 1,5 | 2 | 2,5 | 1,75  | Savivaldybės biudžeto  |
| Vaiko pagalbos pinigai 4BSI (160 Eur) |  | 4BSI | 4BSI x2 | 4BSI x3 | 4BSI | Savivaldybės biudžeto |
| Globos rūpybos išmoka 4BSI (Eur) |  | 4BSI | 4BSI x2 | 4BSI x3 | 4BSI | Valstybės biudžeto |
| Globos (rūpybos) tikslinis priedas 4BSI (Eur) |  | 4BSI | 160,00x2 | 160,00x3 | 4BSI | Valstybės biudžeto |
| Vaiko pinigai (Eur) |  | 1,75BSI | 1,75BSIx2 | 1,75BSIx3(papildoma išmoka 1,03 BSI) | 1,75BSI | Valstybės biudžeto |
|  |  |  |  |  |  |  |

 BSI – bazinė socialinė išmoka (2021 m. – 40,00 Eur)

 MMA - minimalioji mėnesinė alga (2021 m. – 642,00 Eur)

 Ankstesniame globos apraše buvo numatyta, jog budintis globotojas gali teikti laikino atokvėpio paslaugas tik kitiems budintiems globotojams. Siekdami plėsti atokvėpio paslaugos prieinamumą, šiuo aprašu numatome, jog atokvėpio paslaugas budintis globotojas ar profesionalus globėjas galės teikti tiek budintiems globotojams, tiek globėjams (rūpintojams), esant galimybei, – šeimynos dalyviams, profesionaliems globėjams.

 **Laukiami rezultatai.** Sudaromos palankesnės sąlygos be tėvų globos likusiam vaikui augti šeimoje, stiprinama globos centro veikla, didinama parama globėjams, kurie rūpinsis ir globos giminystės ar emociniais ryšiais nesusietus vaikus. Daugės paslaugų socialinės rizikos vaikams, be globos likusiems vaikams, juos globojantiems asmenims, plėsis atokvėpio paslaugų prieinamumas.

 **Finansavimo šaltiniai ir lėšų poreikis:** iš valstybės biudžeto ir savivaldybės biudžeto lėšų.

**Suderinamumas su Lietuvos Respublikos galiojančiais teisės norminiais aktais**: Projektas neprieštarauja galiojantiems teisės aktams.

 **Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertinamas antikorupciniu požiūriu.

Socialinės paramos ir sveikatos skyriaus vyriausioji specialistė Dalia Zibolienė